'Wit kapitaliste' bou, ander breek | Netwerk24
Deur André Scholtz, Weltevredenpark 28 Julie 2021 05:08
Ek verwys na Deon Bekker van Alberton se brief "Ons moet armoede takel: Waar staan jy?" (24.07).
Eerstens wil ek Deon komplimenteer omdat dit blyk dat hy eerste in die tou staan om behulpsaam te wees met die aftakeling van armoede.
Ek is ook van mening dat daar baie is wat graag sy voorbeeld wil volg en dit reeds volg. Maar wanneer ons kyk na die dank wat ons daarvoor kry, wonder ek of dit nog die moeite werd is.
Aan die ander kant dink ek dat dit te laat is. Daar is werklik baie wat die laaste paar jaar in hierdie land gedoen is deur 'n minderheid van Suid-Afrikaners, onder andere die sogenaamde "wit monopolistiese kapitaliste", maar kyk wat gebeur!
Steeds word baie van ons uitgekryt as rassiste, maar dit is juis baie van hierdie sogenaamde rassiste wat uit hul pad gaan om armoede in hierdie land hok te slaan.
Die uiteinde is dat dit deur anargistiese optrede verwoes word. Is dit die manier hoe dit gedoen moet word?